## Carlos Mazón rep el campió del món d’Optimist per equips, Mateo Carbonell Monte

*** El president de la Generalitat destaca la trajectòria del jove de 15 anys que és el regatista espanyol d’esta modalitat més guardonat en la història d’un mundial**

**València.**

El president de la Generalitat, Carlos Mazón, ha rebut el campió del món de vela per equips en la classe Optimist, Mateo Carbonell Monte, al qual ha felicitat per ser el regatista espanyol d’esta modalitat més guardonat en la història d’un mundial.

Mazón ha destacat la trajectòria del jove regatista del Club Nàutic de Xàbia (Alacant) que, als seus 15 anys, ha sigut medalla de bronze en el mundial individual i medalla d’or amb l’equip espanyol d’Optimist en Mar de la Plata, i medalla d’or en la Nations Cup.

El president, que ha ressaltat l’orgull de la Generalitat perquè el jove esportista “porte la Comunitat Valenciana per tot el món”, ha destacat la importància que els jóvens compten amb referents com Mateo que transmeten els valors de l’esport, el treball en equip i la cultura de l’esforç i afavorisquen la pràctica esportiva.

En la recepció el jove regatista ha estat acompanyat per l’alcaldessa de Xàbia, Rosa Cardona, i el president del Club Nàutic de Xàbia, Arturo Miquel.

Fecha: 14/02/2025